**Har Regjeringen glemt vedfyring?**

I Regjeringens handlingsplan for energieffektivisering, som ble lagt frem i høst, nevnes ikke vedfyring med ett ord. Varmepumper omtales hele ni ganger. Det er omstridt om varmepumper senker strømforbruket. Blant annet har SSB vurdert at mye av den strømmen som husholdningene sparer ved å bruke varmepumpe hentes ut i form av høyere varme og bedre komfort i tillegg til kjøling om sommeren. Nå som hus og hjem dopes med strømstøtte er det ikke håp om at dette bildet vil endres. Norge er i tet når det gjelder å «brenne strøm». Mens vi i Norge henter rundt 80 prosent av energien i husholdningene fra strøm er tilsvarende andel i resten av Europa rundt 25 prosent (IEA/SSB 2020) I stedet for elektrisitet brukes biobrensel, naturgass, fjernvarme – i tillegg til oljeprodukter.

I Norge har vi vært bortskjemt med billig strøm i lang tid. Nå som strømprisene er på nivå med de europeiske prisene blir det tydeligere at elektrisitet er for dyrebart til å svi av til oppvarming. Myndighetenes «framsnakking» av varmepumper er sånn sett et negativt bidrag til å vri oppvarmingskilden i retning av fornybart, som ved, solfangere, solceller med flere.

Vedfyring representerer et enormt potensial som kan utløses raskt. Nordmenn henter ut 5- 6 TWh fra vedfyring pr år (SSB). Potensialet i det som er av ovner i Norge i dag er ca. det dobbelte, bare ved å bruke mer ved. Med utskifting av alle ovner som er mer enn 20 år gamle kan vi trolig tredoble energiproduksjonen i norske husholdninger til 15 Twh. Det er like mye vindkraft som det er i Danmark (Energifakta Norge)

Vedfyring er mer enn kos og hygge. Vedfyring er antakelig den energireserven som kan mobiliseres raskest om vi vil. Men da bør Regjeringen stimulere befolkningen til å bytte ut de gamle ovnene sine til mer energieffektive ildsteder. Effekten vil være at:

* Mer vedfyring kan iverksettes straks – og mye raskere enn annen utbygging av alternativ energiproduksjon
* Hver og en husholdning kan produsere energi lokalt
* Vedfyring sikrer beredskap når strømmen forsvinner
* Vedfyring avlaster strømnettet, slik at det ikke kneler når alle skal lade elbilen sin samtidig
* Når strømmen er dyr, kan folk fyre billig i stedet for å senke temperaturen

Vi har store reserver med ved. Mindre omstridt enn varmepumpenes effekt på strømforbruket er at moderne vedovner er betydelig mer effektive enn gamle. I jakten på «quick fix» kan det se ut som luft/luft varmepumper har overdøvet tradisjonell vedfyring. Det har sikkert ikke vært meningen, men tar seg ikke så godt ut i vedfyringsnasjonen Norge.